V. Palko, poslanec: (2010-02-11):
Nepriaznivé demografické prognózy viedli pred niekoľkými rokmi k reforme dôchodkového zabezpečenia a k zavedeniu II. piliera. Zavedenie II. piliera je logickým opatrením, vyplývajúcim zo skutočnosti, že kvôli demografickej kríze nemožno očakávať udržanie medzigeneračnej solidarity, na ktorej je založený priebežný systém v doterajšom rozsahu. II. pilier však nie je riešením demografickej krízy a jej ekonomických dôsledkov. Rovnako ako princíp I. piliera, tak i princíp II. piliera má tiež antipopulačné účinky. Čím viac detí má žena, tým je menší jej vlastný dôchodok. Tento paradox je potrebné odstrániť. Predkladaná právna úprava preto zavádza rodičovský pilier dôchodkového zabezpečenia. Princíp rodičovského piliera spočíva v tom, že pracujúci občan časťou svojich odvodov poistného prispieva na dôchodok vlastných rodičov. Týmto sa zohľadňuje doteraz zanedbávaný, ignorovaný ekonomický prínos rodičovstva pre udržateľnosť systémov dôchodkového i zdravotného zabezpečenia. Popri súčasnom starobnom dôchodku sa zavádza nový starobný rodičovský dôchodok. Starobný dôchodok a starobný rodičovský dôchodok budú od seba nezávislé v tom zmysle, že výška jedného nesmie ovplyvniť výšku druhého. Návrh znie tak, že na starobný rodičovský dôchodok občanovi prispievajú jeho deti, pracujúce deti, časťou odvodov poistného. Sadzba odvodov na starobný rodičovský dôchodok sa navrhuje 4 %, a to 2 % na každého z rodičov.  Povinnosť prispievať rodičom na starobný rodičovský dôchodok by začínala vstupom do pracovného procesu a trvala by 30 rokov. V prípade úmrtia jedného z rodičov sa celé 4 % majú odvádzať na starobný rodičovský dôchodok druhého rodiča. V prípade úmrtia oboch rodičov alebo po uplynutí 30 rokov pracujúci občan odvádza poistné ako doteraz. Treba zdôrazniť, tento návrh nemení celkovú výšku všetkých odvodov poistného do všetkých poistných systémov. U osôb, ktoré odvádzajú rodičom na ich starobný rodičovský dôchodok a ktoré nie sú v II. pilieri, sa odvod do I. piliera znižuje o 4 %. U osôb, ktoré odvádzajú rodičom na ich starobný rodičovský dôchodok a sú v II. pilieri, sa odvod do I. piliera znižuje o 1 % a odvod do II. piliera znižuje o 3 %. Podľa návrhu občania odvádzajú poistné na starobné rodičovské poistenie rodičom do Sociálnej poisťovne. Sociálna poisťovňa vedie registre rodičov potrebné na výkon starobného rodičovského poistenia. Dámy a páni, zákon tiež upravuje podmienky, za ktorých rodič stráca nárok na dávku starobného rodičovského dôchodku. Ide napríklad o situácie, kedy sa dopustil trestného činu voči svojmu dieťaťu. Treba zdôrazniť, že rovnaké právo ako rodič má mať i osvojiteľ. Návrh zákona takisto poisťuje občana automaticky proti niektorým udalostiam, ktoré ho môžu ukrátiť o starobný rodičovský dôchodok. Ide napríklad o prípad úmrtia dieťaťa, o prípad postihnutého dieťaťa a tak podobne. V takýchto prípadoch sa to občanovi kompenzuje istým zníženým poistným, ktoré platí Sociálna poisťovňa. Vážené pani poslankyne, vážení páni poslanci, demografická kríza vedie i v zahraničí k úvahám i k realizácii podobnej myšlienky uzákoniť časť dôchodku, ktorá by sa odvíjala od skutočnosti, či občan vychovával deti, alebo nie. Zdôrazňujem, deti, ktoré ako dospelé platia do systémov dôchodkového a zdravotného poistenia. Ako príklad chcem uviesť napríklad Ruskú federáciu. Táto pri narodení dieťaťa garantuje rodičom značne vysokú finančnú sumu, myslím, že to je až štvrť milióna rubľov, túto sumu môžu rodičia použiť na viacero účelov a jedným účelom je aj prilepšenie k vlastnému dôchodku. Podobne by som sa chcel ešte zmieniť o správe Starke Familie z roku 2005, ktorú vypracovala nadácia Roberta Boscha, skupinu jej expertov viedol bývalý saský premiér Kurt Biedenkopf. V tejto správe sa tiež odporúča ako reakcia na demografický vývoj, aby občania mali istú časť dôchodku, ktorá sa odvíja od skutočnosti, či vychovávali deti, alebo nie. Vážené pani poslankyne, vážení páni poslanci, tento návrh je istým spôsobom revolučný, ale domnievame sa, že je logickou a rozumnou reakciou na demografický vývoj, ktorý už nemôžeme prehliadať a smeruje k zásadnému posilneniu rodiny a má aj svoj závažný morálne ozdravujúci rozmer. Pani poslankyne, páni poslanci, v mene Konzervatívnych demokratov Slovenska vás prosím, aby ste podporili tento zákon do druhého čítania. Ďakujem za pozornosť. (Potlesk.)